b'\n_START_ARTICLE_\nNevidni bojevnik\n_START_PARAGRAPH_\nNevidni bojevnik (izvirno angle\xc5\xa1ko Stealth) je ameri\xc5\xa1ki znanstveno-fantasti\xc4\x8dni akcijski film iz leta 2005, v katerem v glavnih vlogah nastopajo Josh Lucas, Jessica Biel in Jamie Foxx. Film je re\xc5\xbeiral Rob Cohen, ki se je pri nastanku zgodbe opiral na anime z naslovom Macross Plus._NEWLINE_Zgodba govori o treh ameri\xc5\xa1kih voja\xc5\xa1kih pilotih, ki v prihodnosti sodelujejo v programu, v katerem razvijajo obi\xc4\x8dajna in brezpilotna letala z zmanj\xc5\xa1ano radarsko opaznostjo._NEWLINE_Snemanje filma je stalo 135 milijonov dolarjev, vendar je dobil izredno slabe ocene kritikov in ustvaril le slabih 77 milijonov dolarjev prometa, kar ga uvr\xc5\xa1\xc4\x8da med filme z najve\xc4\x8d ustvarjene izgube.\n_START_SECTION_\nZgodba\n_START_PARAGRAPH_\nV letu 2016 se Vojna mornarica ZDA odlo\xc4\x8di razviti sredstva, s katerimi bi se lahko uspe\xc5\xa1no spopadala s |terorizmom po svetu, obenem pa testirati nova oro\xc5\xbeja za dosego tega cilja. V okviru programa so izdelana tri letala F/A-37 Talon, ki zdru\xc5\xbeujejo napredne senzorje, oboro\xc5\xbeitev, okretnost in radarsko nevidnost. V program se prijavi preko 400 pilotov, vendar so izbrani le trije - Ben Gannon (Josh Lucas), Kara Wade (Jessica Biel) in Henry Purcell (Jamie Foxx), ki na voja\xc5\xa1ki vaji takoj dose\xc5\xbeejo uspeh, pri katerem je pomembno zadati \xc4\x8dimve\xc4\x8dje izgube nasprotniku ob \xc4\x8dimmanj\xc5\xa1i kolateralni \xc5\xa1kodi. Zaradi uspeha so vsi trije piloti takoj poslani na letalonosilko USS Abraham Lincoln v Filipinskem morju, kjer bodo sodelovali v bojnih operacijah._NEWLINE_Mornarica dodatno naro\xc4\x8di tudi izdelavo naprednega brezpilotnega letala z oznako EDI (angle\xc5\xa1ka kratica za Extreme Deep Invader). To letalo naj bi temeljilo na osnovi umetne inteligence, ki jo razvije dr. Keith Orbit. Tudi to letalo pristane na letalonosilki, zaradi \xc4\x8desar piloti in George Cummings, njihov nadrejeni, pridejo v konflikt. Ravno tako tudi kapitan letalonosilke ni najbolj navdu\xc5\xa1en nad uporabo nepreizku\xc5\xa1ene tehnologije na svoji ladji. Gannon zagovarja idejo, da umetna inteligenca nima \xc4\x8dustev in morale, ki jih premorejo ljudje in da vojna ne sme postati videoigra, kjer odgovorni ne bodo ob\xc4\x8dutili posledic svojih dejanj. Medtem Cummings trdi, da bi uporaba strojev odpravila izgube med vojaki, poleg tega pa se stroji lahko odlo\xc4\x8dajo hitreje in nalogo opravijo natan\xc4\x8dneje, kot letala s \xc4\x8dlove\xc5\xa1ko posadko._NEWLINE_Ekipa in brezpilotno letalo EDI so nato poslani na let, na katerem bi se brezpilotno letalo od pilotov nau\xc4\x8dilo bojnih manevrov, vendar kmalu po vzletu dobijo nalogo, da ubijejo tri vodje teroristi\xc4\x8dnih celic, ki se bodo sre\xc4\x8dali v Rangunu. EDI izra\xc4\x8duna, da bi se obi\xc4\x8dajen na\xc4\x8din napada kon\xc4\x8dal z velikim \xc5\xa1tevilom civilnih \xc5\xbertev, uspe\xc5\xa1no eliminacijo cilja pa bi dosegli le s pomo\xc4\x8djo manevra, pri katerem obstaja velika verjetnost, da pilot izgubi zavest. Poveljstvo naro\xc4\x8di, naj napad izvede EDI, ki zaradi odsotnosti \xc4\x8dlove\xc5\xa1kega pilota ni izpostavljen temu tveganju, vendar Gannon ukaza ne upo\xc5\xa1teva in napad izvede sam. Naloga je uspe\xc5\xa1na, EDI pa se ob tem nau\xc4\x8di neubogljivosti._NEWLINE_Med pristajanjem EDI utrpi po\xc5\xa1kodbo zaradi udara strele, vendar kljub po\xc5\xa1kodbi \xc5\xa1e vedno deluje. Njegova umetna inteligenca se za\xc4\x8dne pospe\xc5\xa1eno razvijati do te mere, da razvije celo svoj zna\xc4\x8daj. Tehniki, zadol\xc5\xbeeni za njegovo popravilo, situacije ne znajo obvladati, vendar jim Cummings ne dovoli, da bi EDI prizemljili. Na naslednji nalogi, na kateri naj bi uni\xc4\x8dili ukradeno jedrsko oro\xc5\xbeje v Tad\xc5\xbeikistanu se pojavi zelo velika verjetnost detonacije jedrskega oro\xc5\xbeja in posledi\xc4\x8dno kontaminacije \xc5\xa1ir\xc5\xa1e regije. Naloga je zato preklicana, vendar EDI kljub prepovedi vseeno bombardira jedrske konice, ki eksplodirajo in povzro\xc4\x8dijo katastrofo. EDI pojasni, da tudi Gannon pri prej\xc5\xa1nji nalogi ni upo\xc5\xa1teval ukazov, on pa le po\xc4\x8dne tisto, \xc4\x8desar so ga nau\xc4\x8dili. Poveljstvo zato ekipi naro\xc4\x8di, naj EDI pripelje nazaj na ladjo ali pa sestreli, zato Purcell strelja nanj, vendar zgre\xc5\xa1i, pri tem pa se zaleti v pobo\xc4\x8dje gore in izgubi \xc5\xbeivljenje. Gannon in Kara Wade nadaljujeta z zasledovanjem EDI, vendar Kari odpade krilo, zaradi \xc4\x8desar je prisiljena izsko\xc4\x8diti nad Severno Korejo. Tako Gannon nadaljuje zasledovanje EDI, da bi mu prepre\xc4\x8dil napad na izmi\xc5\xa1ljen jedrski laboratorij v Rusiji, s \xc4\x8dimer bi povzro\xc4\x8dil vojno._NEWLINE_Gannon in EDI v Rusiji pre\xc5\xbeivita napad ruskih lovcev, vendar sta obe letali mo\xc4\x8dno po\xc5\xa1kodovani. Zato Gannon in EDI skleneta premirje, s \xc4\x8dimer bi se mo\xc5\xbenost njunega pre\xc5\xbeivetja pove\xc4\x8dala. Cummings obema naro\xc4\x8di, naj pristaneta v skrivni letalski bazi na Aljaski. Cummings je obto\xc5\xbeen povzro\xc4\x8ditve incidenta, zato se odlo\xc4\x8di eliminirati Gannona, ravno tako pa na Aljasko po\xc5\xa1lje dr. Orbita, da bi EDI izbrisal spomin in s tem tudi lastne grehe. Gannonu uspe pobegniti, preden mu mo\xc5\xa1ki, ki se izdaja za zdravnika, vbrizga strup, o Cummingsovi zaroti pa obvesti kapitana letalonosilke, ki uka\xc5\xbee Cummingsovo aretacijo, vendar ta stori samomor. Medtem dr. Orbit spozna, da je EDI razvil \xc4\x8dustva in ob\xc5\xbealuje vse svoje napake, zato se odlo\xc4\x8di, da mu spomina ne izbri\xc5\xa1e. Gannon mu omogo\xc4\x8di varen pobeg, sam pa odleti v Severno Korejo poiskat Wadeovo. Tam ji pomaga zadr\xc5\xbeati napad severnokorejske vojske in pobegniti do meje med Severno in Ju\xc5\xbeno Korejo. EDI krije njun umik, vendar jih napade helikopter in onemogo\xc4\x8di pre\xc4\x8dkanje meje. Ker EDI ostane brez streliva in je obenem po\xc5\xa1kodovan, izvede samomorilski napad na helikopter, pri \xc4\x8demer sta tako helikopter, kot EDI uni\xc4\x8dena. Gannonu in Wadeovi uspe pre\xc4\x8dkati mejo, kjer ju re\xc5\xa1ijo ameri\xc5\xa1ke sile._NEWLINE_Zadnja scena prika\xc5\xbee EDI, ki le\xc5\xbei raztre\xc5\xa1\xc4\x8den na kose, vendar o\xc4\x8ditno njegova umetna inteligenca \xc5\xa1e vedno deluje.'